ঢাকা, ২৭ জুন (শীর্ষ নিউজ ডটকম): সরকারি ও বেসরকারি ব্যবস্থাপনায় এ বছর ১ লাখ ২০ হাজার জন হজ যাত্রী হজ পালনের জন্য সৌদি আরবে যেতে পারবে। এর মধ্যে ব্যালটি (সরকারি ব্যবস্থাপনায়) ১৫ হাজার এবং নন-ব্যালটি (বেসরকারি ব্যবস্থাপনায়) ১ লাখ ৫ হাজার হজে যাবেন বলে জানিয়েছেন ধর্ম বিষয়ক প্রতিমন্ত্রী মো. শাহজাহান মিয়া। আজ সোমবার জাতীয় সংসদে টেবিলে উত্থাপিত প্রশ্নোত্তর পর্বে তিনি এ তথ্য জানান।  গোলাম দস্তগীর গাজীর এক প্রশ্নের জবাবে প্রতিমন্ত্রী আরো জানান, সরকারি ব্যবস্থাপনায় ২০১১ সালে হজে যেতে  ইচ্ছুক প্রত্যেক হজযাত্রীর জন্য খাওয়া ও কোরবানি বাবদ খরচ বাদে হজের খরচ ২ লাখ ৫৯ হাজার ৪২ টাকা ধার্য করা হয়েছে। এছাড়াও ৩০ হাজার টাকা (১ হাজার ৫শ সৌদি রিয়াল) কুরবানি এবং খাওয়া খরচ বাবদ সঙ্গে নিয়ে যাওয়ার জন্য পরামর্শ দেয়া হয়েছে। এম আবদুল লতিফের প্রশ্নের জবাবে শাহজাহান মিয়া বলেন- ২০০১ সাল থেকে এ পর্যন্ত হজ মৌসুমে সরকারি খরচে কাউকেই হজ পালন করানো হয়নি। তবে হজ ব্যবস্থাপনার স্বার্থে হজ প্রতিনিধি দল, হজ প্রশাসনিক দল, হজ মেডিকেল দল পাঠানো হয়েছে।  মোহাম্মদ শাহআলমের প্রশ্নের জবাবে প্রতিমন্ত্রী জানান,  আর্থ-সামাজিক শান্তি-শৃঙ্খলা রক্ষার্থে ইমামদের প্রশিক্ষণ দেয়ার কার্যক্রম একটি চলমান প্রক্রিয়া। সংসদের একমাত্র স্বতন্ত্র সাংসদ মো. ফজলুল আজিমের এক প্রশ্নের জবাবে শাহজাহান মিয়া জানান, চলতি অর্থবছরে (২০১০-১১) সংসদ সদস্যদের নির্বাচনী এলাকায় ২৪টি মসজিদে ১ লাখ ৩০ হাজার টাকা এবং ৬টি মন্দিরে ৩০ হাজার টাকা বরাদ্দ দেয়া হয়েছে। মুহাম্মদ ইমাজ উদ্দিন প্রামানিকের প্রশ্নের জবাবে তিনি জানান, বাংলা ভাষায় ধর্মীয় জ্ঞান অর্জনের লক্ষ্যে পবিত্র কোরআন ও কোরআনুল কারীমের তাফসীর গ্রন্থ, সিয়াহ সিত্তাহ হাদীস, ইসলামের ইতিহাস ও ঐতিহ্য, সংস্কৃতি  ইত্যাদি নানা বিষয়ক বই অনুবাদ ও প্রকাশ করা হয়েছে। মুজিবুল হক চুন্নুর প্রশ্নের জবাবে ধর্ম প্রতিমন্ত্রী জানান, ইসলামিক ফাউন্ডেশনের দ্বীনিই দাওয়াত ও সংস্কৃতি কার্যক্রমের আওতায় বায়তুল মোকাররম জাতীয় মসজিদের খতিব, ইমাম, মুহাদ্দিস ও প্রখ্যাত মুফাসের সমন্বয়ে প্রার্থিত ফতোয়া প্রদান করা হয়।  (শীর্ষ নিউজ ডটকম/ এসকে/ এইচএফ/সস/১৭.০৫ঘ.)